दिल्ली हाईकोर्ट धमाका : एनआईए ने तीन फोन बरामद किए  
राष्ट्रीय जांच एजेंसी ने इस मामले के मुख्य संदिग्ध वसीम अहमद के जम्मू स्थित निवास और किश्तवाड़ से तीन मोबाइल फोन बरामद किए हैं।
दिल्ली हाईकोर्ट विस्फोट मामले की जांच में कुछ सफलता हासिल करते हुए राष्ट्रीय जांच एजेंसी (एनआईए) ने इस मामले के मुख्य संदिग्ध कश्मीरी मेडिकल छात्र के जम्मू स्थित निवास और किश्तवाड़ से तीन मोबाइल फोन बरामद किए हैं।  आधिकारिक सूत्रों ने कहा कि एनआईए अधिकारियों का एक दल मंगलवार शाम जम्मू के लिए विशेष विमान से रवाना हुआ था और उसने वसीम अहमद के घर से दो मोबाइल फोन जब्त किए। वसीम अहमद बांग्लादेश का मेडिकल छात्र है, जिसे एजेंसी ने इस मामले में गिरफ्तार किया था।  उन्होंने कहा कि यह दल इसके बाद हेलीकॉप्टर से किश्तवाड़ के लिए रवाना हुआ और उसने वहां से एक अन्य मोबाइल तथा कुछ दस्तावेज जब्त किए। सूत्रों ने कहा कि एजेंसी को इस मामले में जल्द ही कोई बड़ी सफलता हासिल करने की उम्मीद है। 7 सितंबर को दिल्ली हाईकोर्ट विस्फोट मामले में अब तक वसीम अहमद और हिज्बुल मुजाहिदीन का संदिग्ध आतंकवादी जुनैद अकरम मुख्य साजिशकर्ता के रूप में उभरे हैं।